PATVIRTINTA

Šilutės r. Žemaičių Naumiesčio gimnazijos direktoriaus

2024 m. balandžio 2 d. įsakymu Nr. V1-39

**INFORMACIJOS APIE PAŽEIDIMUS, GAUTUS VIDINIU INFORMACIJOS KANALU, TEIKIMO IR TVARKYMO APRAŠAS**

**I SKYRIUS
BENDROSIOS NUOSTATOS**

1. Informacijos apie pažeidimus, gautus vidiniu informacijos kanalu, teikimo ir tvarkymo
aprašas (toliau – Aprašas) nustato informacijos apie Šilutės r. Žemaičių Naumiesčio gimnazijos (toliau – Gimnazija) galimai rengiamus, padarytus ar daromus pažeidimus teikimo Gimnazijoje veikiančiu vidiniu informacijos kanalu (toliau – vidinis kanalas), jos registravimo, nagrinėjimo, saugojimo tvarką, kad būtų užtikrintas minėtos informacijos turinio ir kitų duomenų, leidžiančių identifikuoti informaciją apie pažeidimą pateikusį asmenį, konfidencialumas.
2. Informacijos apie pažeidimus teikimo pagrindai, aplinkybės, kurioms esant gali būti
teikiama informacija apie pažeidimus, nustatyti Lietuvos Respublikos pranešėjų apsaugos įstatyme (toliau – Įstatymas) ir Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos apraše, patvirtintame Lietuvos Respublikos Vyriausybės
2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo
įgyvendinimo“ (toliau – Nutarimas).
3. Gimnazijos vidiniu kanalu gauta informacija apie pažeidimus priimama, registruojama,
nagrinėjama ir asmenų, teikiančių informaciją apie pažeidimus, apsaugos priemonės užtikrinamos
vadovaujantis Įstatymu, Nutarimu, šiuo Aprašu ir kitais teisės aktais.
4. Apraše vartojamos sąvokos:
	1. **kompetentingas subjektas** – Gimnazijoje paskirtas asmuo, asmenų grupė ar specialus padalinys, kurie administruoja vidinius informacijos apie pažeidimus teikimo kanalus, nagrinėja jais gautą informaciją apie pažeidimus, užtikrina asmens, pateikusio informaciją apie pažeidimus, konfidencialumą;
	2. **konfidencialumas** – Gimnazijos bei jos darbuotojų veiklos principas, kuriuo užtikrinama, kad informacija apie pažeidimą pateikusio asmens duomenys ir kita jį tiesiogiai ar
	netiesiogiai identifikuoti leidžianti informacija tvarkoma tik darbo funkcijų atlikimo tikslais ir kad
	ši informacija neatskleidžiama tretiesiems asmenims, išskyrus Įstatyme numatytus atvejus;
	3. **pažeidimas** – Gimnazijoje galbūt rengiama, daroma ar padaryta nusikalstama veika,
	administracinis nusižengimas, tarnybinis nusižengimas ar darbo pareigų pažeidimas, taip pat šiurkštus privalomų profesinės etikos normų pažeidimas ar kitas grėsmę viešajam interesui keliantis arba jį pažeidžiantis teisės pažeidimas, apie kuriuos pranešėjas sužino iš savo turimų ar turėtų tarnybos, darbo santykių arba sutartinių santykių su Gimnazija;
	4. **pranešimas** – šiame Apraše nustatytos formos reikalavimus atitinkantis kreipimasis į kompetentingą subjektą, kuriame pateikiama konkreti informacija apie pažeidimą, atitinkantį šio
	Aprašo 4.3 punkte nustatytus požymius;
	5. **vidinis informacijos apie pažeidimus teikimo kanalas** – Gimnazijoje nustatyta
	tvarka sukurta ir taikoma informacijos apie pažeidimus Gimnazijoje teikimo, tyrimo ir asmens
	informavimo procedūra.
5. Kitos Apraše vartojamos sąvokos suprantamos taip, kaip jos apibrėžtos Įstatyme ir
Nutarime.

**II SKYRIUS
INFORMACIJOS APIE PAŽEIDIMUS PATEIKIMAS IR REGISTRAVIMAS**

1. Gimnazijos direktoriaus (toliau – direktorius) įsakymu skiriamas kompetentingas
subjektas (asmuo, asmenų grupė), kuris Gimnazijoje administruoja vidinį kanalą, nagrinėja juo
gautą informaciją apie pažeidimus, užtikrina asmens, pateikusio informaciją apie pažeidimus,
konfidencialumą.
2. Informacija apie pažeidimus teikiama siekiant apsaugoti viešąjį interesą. Informacijos
pateikimas siekiant apginti išskirtinai asmeninius interesus nelaikomas pranešimu. Asmuo
pranešimą apie pažeidimą gali pateikti:
	1. pateikdamas užpildytą ir pasirašytą Pranešimo apie pažeidimą formą (1 priedas);
	2. pateikdamas laisvos formos pasirašytą pranešimą, kuriame būtų nurodyta, kad jis teikiamas vadovaujantis Įstatymu.
3. Asmuo, teikiantis laisvos formos pranešimą apie pažeidimą, pranešime turi nurodyti:
	1. savo vardą, pavardę, asmens kodą, darbovietę, kitus kontaktinius duomenis (asmens
	pasirinkimu elektroninio pašto adresą, telefono ryšio numerį, adresą korespondencijai);
	2. žinomą jam informaciją apie tai, kas, kada, kokiu būdu ir kokį pažeidimą padarė, daro ar rengiasi daryti; sužinojimo apie pažeidimą datą ir aplinkybes;
	3. kitus turimus įrodymus, duomenis ar informaciją, atskleidžiančią galimo pažeidimo
	požymius.
4. Pranešimą vidiniu kanalu asmuo gali pateikti šiais būdais:
	1. tiesiogiai atvykęs į Gimnaziją jos oficialiomis darbo valandomis pas kompetentingą
	subjektą. Kompetentingo subjekto kontaktiniai duomenys skelbiami Gimnazijos interneto svetainės skyriuje „Pranešėjų apsauga“;
	2. atsiųsti pranešimą elektroninio pašto adresu, skelbiamu Gimnazijos interneto svetainės skyriuje „Pranešėjų apsauga“*;*
	3. atsiųsti pranešimą paštu Gimnazijai adresu Mokyklos g. 1, Žemaičių Naumiestis, LT-99206 Šilutės r. Siunčiant pranešimą paštu, po Gimnazijos pavadinimu ant voko turi būti nurodyta žyma „Kompetentingam subjektui asmeniškai“.
5. Vidiniu kanalu gautus pranešimus priima ir užregistruoja kompetentingas subjektas,
kuris administruoja vidinį kanalą ir yra atsakingas už Įstatymo reikalavimų vykdymą. Vidiniu
kanalu gavęs informaciją apie pažeidimą, kompetentingas subjektas ne vėliau kaip per dvi darbo
dienas nuo informacijos apie pažeidimą gavimo dienos turi pranešti šią informaciją pateikusiam
asmeniui apie jo pateiktos informacijos gavimą.
6. Jeigu pranešimas pateikiamas žodžiu, kompetentingas subjektas parengia tikslų
susitikimo protokolą, užfiksuoja Aprašo 8 punkte nurodytą informaciją, sudaro galimybę pranešėjui protokolą patikrinti, esant netikslumų, juos ištaisyti ir protokolą pasirašyti išreiškiant sutikimą su protokolo turiniu. Protokolas yra registruojamas.
7. Jeigu pranešimas apie pažeidimą, atitinkantis Įstatymo reikalavimus, Gimnazijoje buvo gautas kitu elektroninio pašto adresu, nei nurodyta Aprašo 9.2 papunktyje, jis nedelsiant
persiunčiamas Aprašo 9.2 papunktyje nurodytu elektroninio pašto adresu, neatskleidžiant gautos
informacijos tretiesiems asmenims, o kitu elektroninio pašto adresu gauta ir (ar) persiųsta informacija apie pažeidimą turi būti nedelsiant ištrinta.
8. Jeigu pranešimas apie pažeidimą atsiunčiamas paštu ir ant voko yra nurodyta žyma
„Kompetentingam subjektui asmeniškai“, jo Gimnazijos raštinės darbuotojas neregistruoja ir
nedelsdamas asmeniškai perduoda kompetentingam subjektui. Jeigu ant paštu atsiųsto voko nėra
žymos „Kompetentingam subjektui asmeniškai“, tačiau atidarius voką nustatoma, kad pranešime
yra nurodyta, jog jis teikiamas vadovaujantis Įstatymu, Gimnazijos raštinės darbuotojas pranešimo
neregistruoja ir nedelsdamas asmeniškai perduoda kompetentingam subjektui.
9. Kompetentingas subjektas, vidiniu kanalu gavęs informaciją apie pažeidimą, įvertina, ar pranešimas atitinka Įstatymo, Nutarimo ir Aprašo reikalavimus:
	1. ar asmuo, teikiantis informaciją apie pažeidimą, nėra anoniminis;
	2. ar teikiant pranešimą laikomasi Aprašo 7 ir 8 punktuose nurodytų reikalavimų;
	3. ar informacija apie pažeidimą atitinka Įstatyme nustatytus požymius ir ją pateikęs asmuo pagal Įstatymą galėtų būti pripažintas pranešėju.
10. Jeigu pranešimas apie pažeidimą atitinka Aprašo 14 punkte nustatytus reikalavimus ir asmuo galėtų būti pripažintas pranešėju, kompetentingas subjektas užtikrina asmens, pateikusio
pranešimą, konfidencialumą nuo kreipimosi gavimo momento. Užtikrinama, kad informacija apie
pažeidimą, ją pateikusio asmens duomenys ir kita jį tiesiogiai ar netiesiogiai identifikuoti leidžianti
informacija būtų tvarkoma tik darbo ar tarnybos funkcijų atlikimo tikslais ir kad ši informacija
nebūtų atskleidžiama tretiesiems asmenims, išskyrus Įstatyme nustatytus atvejus. Reikalavimas
užtikrinti konfidencialumą netaikomas, kai to raštu prašo asmuo, teikiantis arba pateikęs informaciją apie pažeidimą, arba pagal pateiktą informaciją nėra įmanoma identifikuoti asmens tapatybės.
11. Jei pateiktą informaciją dėl jos pateikimo reikalavimų nesilaikymo reikia patikslinti,
taikoma Asmenų prašymų ir skundų nagrinėjimo viešojo administravimo subjektuose taisyklėse,
patvirtintose Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl
Asmenų prašymų ir skundų nagrinėjimo viešojo administravimo subjektuose taisyklių patvirtinimo“ (toliau – Prašymų ir skundų nagrinėjimo taisyklės), nustatyta procedūra dėl duomenų patikslinimo (išskyrus atvejus, kai asmuo nėra pateikęs kontaktinių duomenų). Papildoma informacija Gimnazijai teikiama vidiniu kanalu.

**III SKYRIUS
INFORMACIJOS APIE PAŽEIDIMUS NAGRINĖJIMAS**

1. Jeigu vidiniu kanalu gauta informacija apie pažeidimą leidžia pagrįstai manyti, kad yra rengiama, daroma ar padaryta nusikalstama veika ar administracinis nusižengimas, arba Gimnazija nėra kompetentinga gautą informaciją vertinti, ne vėliau kaip per dvi darbo dienas nuo šios informacijos ar patikslinančios informacijos gavimo dienos kompetentingas subjektas
persiunčia gautą informaciją institucijai, įgaliotai tirti tokią informaciją, be asmens, pateikusio minėtą informaciją, sutikimo ir apie tai raštu informuoja šį asmenį. Jeigu pranešime nurodyta veika turi savarankiško pažeidimo požymių, pagal kuriuos tarnybinį nusižengimą, darbo pareigų pažeidimą, kitą teisės ar etikos normų pažeidimą galima akivaizdžiai atriboti nuo nusikalstamos veikos ar administracinio nusižengimo, Gimnazijoje pradedamas pažeidimo tyrimas.
2. Jeigu vidiniu kanalu gauta informacija apie tarnybinį nusižengimą, darbo pareigų
pažeidimą, kitą teisės ar etikos normų pažeidimą atitinka Įstatyme ir Apraše reikalavimus nustatytus reikalavimus, ji nagrinėjama taikant Įstatymo nuostatas. Jeigu pranešimas neatitinka Įstatymo ir Aprašo nuostatų, jis nagrinėjamas bendra tvarka, remiantis Prašymų ir skundų nagrinėjimo taisyklėmis.
3. Sprendimas nenagrinėti vidiniu kanalu gautos informacijos apie pažeidimą, apie tai per dvi darbo dienas nuo sprendimo priėmimo pranešant informaciją apie pažeidimą pateikusiam asmeniui, gali būti priimtas jeigu:
	1. pagal pateiktos informacijos žodinį-loginį konstruktą nėra galimybės suprasti pranešimo turinio;
	2. pranešimas grindžiamas akivaizdžiai tikrovės neatitinkančia informacija;
	3. informaciją apie pažeidimą pateikęs asmuo į Gimnaziją kreipiasi pakartotinai dėl tų
	pačių aplinkybių, kai prieš tai jo pateiktas pranešimas Įstatyme ir Apraše nustatyta tvarka buvo išnagrinėtas ir dėl jo priimtas sprendimas;
	4. kitais teisės aktų nustatytais pagrindais.
4. Kompetentingas subjektas per penkias darbo dienas po informacijos apie pažeidimą gavimo raštu informuoja tokią informaciją pateikusį asmenį apie priimtą sprendimą dėl informacijos nagrinėjimo arba atsisakymą šią informaciją nagrinėti.
5. Priėmus sprendimą nagrinėti vidiniu kanalu gautą informaciją apie pažeidimą pagal
Įstatymo nuostatas, atsakingu vykdytoju skiriamas kompetentingas subjektas arba pagal
kompetenciją kitas Gimnazijos darbuotojas. Atsakingas vykdytojas ir vykdytojai turi vadovautis
Įstatymo ir Aprašo nuostatomis dėl konfidencialumo užtikrinimo ir pasirašyti konfidencialumo pasižadėjimą (2 priedas).
6. Jeigu pradėjus nagrinėti vidiniu kanalu gautą informaciją apie pažeidimą paaiškėja, kad pažeidimas turi nusikalstamos veikos ar administracinio nusižengimo požymių, tyrimas
sustabdomas ir pranešimas bei tyrimo medžiaga persiunčiami institucijai, kompetentingai tirti ir
nagrinėti atitinkamas bylas.
7. Jeigu raštas siunčiamas paštu, kompetentingas subjektas užklijuotame voke jį perduoda Gimnazijos raštinės darbuotojams, kuriems priskirta dokumentų siuntimo funkcija.

**IV SKYRIUS
INFORMAVIMAS APIE PRANEŠIMO NAGRINĖJIMO REZULTATUS**

1. Atsakingas vykdytojas, išnagrinėjęs pranešimą, atitinkantį Aprašo ir Įstatymo nuostatas, per Prašymų ir skundų nagrinėjimo taisyklėse nurodytą terminą pateikia atsakymą ir asmenį, teikusį informaciją apie pažeidimą, informuoja:
	1. koks buvo pateiktos informacijos nagrinėjimo rezultatas;
	2. kokių veiksmų buvo imtasi ar planuojama imtis;
	3. koks priimtas sprendimas;
	4. kokia atsakomybė buvo taikyta, nustačius pažeidimo padarymo faktą;
	5. kokia priimto sprendimo apskundimo tvarka.
2. Atsakymas siunčiamas tokiu būdu, kokiu buvo gauta informacija apie pažeidimą,
išskyrus atvejus, kai informaciją apie pažeidimą pateikęs asmuo nurodo kitą atsakymo pateikimo
būdą. Informacija apie pranešimo nagrinėjimo eigą ir rezultatus, kita Apraše nurodyta informacija
asmenims, pateikusiems informaciją apie pažeidimus, teikiama tik tuomet, jeigu nurodyti jų
kontaktiniai duomenys.

**V SKYRIUS
KOMPETENTINGO SUBJEKTO FUNKCIJOS**

1. Kompetentingas subjektas vykdo šias funkcijas:
	1. analizuoja ir tiria vidiniu kanalu gautą informaciją apie pažeidimus;
	2. administruoja vidinį kanalą;
	3. užtikrina vidiniu kanalu informaciją apie pažeidimą pateikusio asmens konfidencialumą;
	4. bendradarbiauja su gimnazijos darbuotojais, kompetentingomis institucijomis teikdamas ir (ar) gaudamas reikalingą informaciją;
	5. renka ir kaupia nuasmenintus statistinius duomenis apie gautų pranešimų skaičių ir jų nagrinėjimo rezultatus. Einamųjų metų sausio mėnesį apibendrina praeitų metų informacijos apie pažeidimus, kuriems taikomi Įstatymo reikalavimai, gavimo, tyrimo ir nagrinėjimo duomenis;
	6. užtikrina, kad gauta informacija apie pažeidimą ir su tuo susiję duomenys būtų laikomi saugiai ir su jais galėtų susipažinti tik tokią teisę turintys informaciją apie pažeidimą nagrinėjantys asmenys;
	7. atlieka kitas Įstatyme ir Apraše nustatytas funkcijas.
2. Kompetentingas subjektas, vykdydamas jam priskirtas funkcijas, turi Įstatyme ir
Nutarime nustatytas teises.

**VI SKYRIUS
BAIGIAMOSIOS NUOSTATOS**

1. Dokumentus, susijusius su Aprašo nuostatų įgyvendinimu, saugo kompetentingas
subjektas. Pranešimas ir su jo nagrinėjimu susiję dokumentai bei asmens duomenys saugomi
penkerius metus nuo paskutinio dokumento gavimo dienos.
2. Pranešimą teikiančio asmens duomenys tvarkomi 2016 m. balandžio 27 d. Europos
Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens
duomenis ir dėl laisvo tokių duomenų judėjimo, kuriuo panaikinama Direktyva 95/46/EB
(Bendrasis duomenų apsaugos reglamentas), ir kitų teisės aktų, reglamentuojančių asmens duomenų tvarkymą, nustatyta tvarka. Pranešimo formoje prašomi pateikti asmens duomenys, leidžiantys identifikuoti asmenį, reikalingi sprendžiant klausimą dėl pranešėjo statuso jam suteikimo ir yra saugomi penkerius metus nuo jų gavimo dienos.
3. Asmenys, pažeidę Aprašo nuostatas, atsako teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Informacijos apie pažeidimus,

gautus vidiniu informacijos kanalu,

teikimo ir tvarkymo aprašo

1 priedas

**PRANEŠIMAS APIE PAŽEIDIMĄ**

20 \_\_\_ m. \_\_\_\_\_\_\_\_\_\_\_\_\_\_ \_\_\_ d.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(vieta)

|  |
| --- |
| Asmens, pranešančio apie pažeidimą, duomenys |
| Vardas, pavardė  |  |
| Asmens kodas |  |
| Darbovietė (su įstaiga siejantys ar sieję tarnybos, darbo ar sutartiniai santykiai) |  |
| Pareigos |  |
| Telefono Nr. (pastabos dėl susisiekimo) |  |
| Asmeninis el. paštas arba gyvenamosios vietos adresas |  |
| Informacija apie pažeidimą |
| 1.  Apie kokį pažeidimą pranešate? Kokio pobūdžio tai pažeidimas? |
| 2.  Kas padarė šį pažeidimą? Kokie galėjo būti asmens motyvai darant pažeidimą? |
| 3.  Pažeidimo padarymo vieta, laikas. |
| Duomenys apie pažeidimą padariusį asmenį ar asmenis |
| Vardas, pavardė |  |
| Darbovietė |  |
| Pareigos |  |
| 4.  Ar yra kitų asmenų, kurie dalyvavo ar galėjo dalyvauti darant pažeidimą? Jei taip, nurodykite, kas jie. |
| 5.  Ar yra kitų pažeidimo liudininkų? Jei taip, pateikite jų kontaktinius duomenis. |
| Duomenys apie pažeidimo liudininką ar liudininkus |
| Vardas, pavardė |  |
| Pareigos |  |
| Darbovietė |  |
| Telefono Nr. |  |
| El. paštas |  |
| 6.  Kada pažeidimas buvo padarytas ir kada apie jį sužinojote arba jį pastebėjote? |
| 7.  Kokius pažeidimą pagrindžiančius duomenis, galinčius padėti atlikti pažeidimo tyrimą, galėtumėte pateikti? Nurodykite pridedamus rašytinius ar kitus duomenis apie pažeidimą. |
| 8.  Ar apie šį pažeidimą jau esate kam nors pranešęs (-usi)? Jei pranešėte, kam buvo pranešta ir ar gavote atsakymą? Jei gavote atsakymą, nurodykite jo esmę. |
| 9.  Papildomos pastabos ir komentarai. |
| ☐ Patvirtinu, kad esu susipažinęs (-usi) su teisinėmis pasekmėmis už melagingos informacijos teikimą, o mano teikiama informacija yra teisinga.Jei mano pranešimas nebus pripažintas atitinkančiu Lietuvos Respublikos pranešėjų apsaugos įstatymo reikalavimų, sutinku, kad jis būtų nagrinėjamas pagal bendras teisės aktų nuostatas, netaikant man pranešėjo apsaugos (pasirinkti vieną):☐ Taip☐ Ne |
| Data | Parašas |
|  |  |  |

\_\_\_\_\_\_\_\_\_\_\_\_\_\_\_\_\_\_\_\_

Informacijos apie pažeidimus,
gautus vidiniu informacijos kanalu,
teikimo ir tvarkymo aprašo
2 priedas

**ŠILUTĖS R. ŽEMAIČIŲ NAUMIESČIO GIMNAZIJA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
*(vardas ir pavardė, pareigų pavadinimas)*

**KONFIDENCIALUMO PASIŽADĖJIMAS**

202 m. d. Nr.
Žemaičių Naumiestis

1. Aš suprantu, kad, vykdydamas (-a) savo pareigas Šilutės r. Žemaičių Naumiesčio gimnazijoje, turėsiu prieigą prie informacijos apie asmenis, kuriems, vadovaujantis Lietuvos Respublikos pranešėjų apsaugos įstatymo nuostatomis, taikomas reikalavimas užtikrinti
konfidencialumą. Ši informacija Lietuvos Respublikos įstatymų nustatytais atvejais gali būti
atskleista ar perduota tik įgaliotiems asmenims ar institucijoms.

2. Aš žinau, kad konfidencialią informaciją sudaro asmens, Lietuvos Respublikos pranešėjų apsaugos įstatymo nustatyta tvarka pateikusio informaciją apie pažeidimą, duomenys ir kita jį tiesiogiai ar netiesiogiai identifikuoti leidžianti informacija.

3. Aš pasižadu užtikrinti konfidencialumą ir neatskleisti, neperduoti informacijos, kuriai
pagal Lietuvos Respublikos pranešėjų apsaugos įstatymą taikomas reikalavimas užtikrinti
konfidencialumą, nė vienam asmeniui, kuris nėra įgaliotas naudotis šia informacija, tiek Žemaičių Naumiesčio gimnazijos viduje, tiek už jos ribų. Taip pat pasižadu pranešti kompetentingam subjektui apie bet kokią pastebėtą ar sužinotą situaciją, kuri gali kelti grėsmę tokios informacijos saugumui ir konfidencialumui.

4. Aš žinau, kad šis pasižadėjimas galios visą mano darbo laiką Žemaičių Naumiesčio gimnazijoje, taip pat man perėjus dirbti į kitas pareigas arba pasibaigus tarnybos, darbo ar sutartiniams santykiams.

5. Aš esu susipažinęs (-usi) su Lietuvos Respublikos pranešėjų apsaugos įstatyme ir kituose teisės aktuose nustatytais pranešėjų apsaugos reikalavimais.

6. Aš esu įspėtas (-a), kad, pažeidus šį pasižadėjimą, man gali būti taikoma atsakomybė už
Lietuvos Respublikos pranešėjų apsaugos įstatyme ir (ar) kituose teisės aktuose nustatytų pranešėjų
apsaugos reikalavimų pažeidimą.

\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_
*(parašas) (vardas ir pavardė)*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_